Det er en af årets største CS:GO-turneringer. Og det danske hold Astralis er nu klar til at spille playoffs efter en historisk bedrift.

Det er aldrig sket før. At et CS:GO-hold har vundet 16-0 i verdens største turneringsformat – de såkaldte Majors. Lørdag gjorde Astralis så netop det.

Selvom det danske mandskab fredag smed muligheden for at gå direkte i playoffs med tre sejre og uden nederlag i kvalifikationsturneringen, var det ikke til at se, da de lørdag var oppe mod verdens tidligere bedste hold, MIBR.

Det var ellers ikke Astralis’ foretrukne map (bane, red.), de to hold i fællesskab blev enige om at spille i kampen, der sendte vinderne videre til playoff-turneringen, der starter torsdag. MIBR valgte nemlig at banne (fjerne, red.) både Nuke og Overpass, som Astralis er notorisk kendt for at dominere.

I stedet skulle de to hold mødes på det legendariske Dust2-map, der går helt tilbage til de tidlige Counter-Strike spil. Og hold nu op, hvor lignede Astralis et hold, der ikke havde tænkt sig at spille flere kvalifikationskampe.

Det er første gang nogensinde, at et hold vinder 16-0 i Major-regi i CS:GO. Foto: Kevin C. Cox Vis mere Det er første gang nogensinde, at et hold vinder 16-0 i Major-regi i CS:GO. Foto: Kevin C. Cox

De var direkte modbydelige og tillod på intet tidspunkt MIBR at spille med. Specielt Astralis’ helt store stjerne, Dev1ce, var ustyrlig med 24 kills. Og på nærmest rekordtid kørte Astralis MIBR over med de ydmygende cifre 16-0, der altså aldrig nogensinde er sket før i Major-regi.

Dermed cementerede Astralis deres position som verdens bedste CS:GO-hold. Igennem næsten hele 2018 har det danske mandskab vundet nærmest alt, de har stillet op til. Det afspejler sig da også tydeligt på HLTV.orgs rangliste, hvor Astralis fortsat er placeret som nummer ét med flere end 300 point ned til nummer to – Natus Vincere.

Når Astralis torsdag spiller videre i FACEIT Major 2018 har de altså stadig muligheden for at snuppe endnu en Major og dermed tage hele 500.000 dollars med i præmiepenge. Allerede nu er to af Astralis’ fem spillere – Xyp9x og Dupreeh – de mest indtjenende CS:GO-spillere nogensinde.